_:n3b8b7819cc354d31a7d5d8802ec15af4xb0
<http://schema.org/articleBody>
"Palæstinenserne vil ikke fortsætte fredssamtalerne med Israel, hvis udvidelserne af de jødiske bosættelser på Vestbredden bliver ved. - Israel-siden har lagt sig fast på at forsætte sine bosættelser, og vi kan ikke fortsætte forhandlinger under disse uhørte bosættelses-angreb, siger en palæstinensisk embedsmand til nyhedsbureauet AFP.Han ønsker at være anonym efter et stormfuldt møde mellem de to parter i konflikten. - De palæstinensiske og israelske forhandlinger brød sammen tirsdag aften, fortæller embedsmanden.Den amerikanske udenrigsminister, John Kerry, er samtidig landet i Jerusalem for at forsøge at give nyt liv til den skrøbelige fredsproces. Kerry mødes onsdag med den israelske premierminister, Benjamin Netanyahu, i Jerusalem og med den palæstinensiske præsident, Mahmoud Abbas, i Betlehem på Vestbredden.Til trods for næsten 20 møder over de seneste tre måneder advarer både palæstinensiske embedsmænd og israelske medier om, at samtalerne kan ende i fiasko, medmindre John Kerry får dem på ret kurs igen.Fredssamtalerne blev genoptaget i juli efter tre års pause. I sidste uge kom det frem, at Israel bygger og udbyder 1889 nye bosættergrunde på Vestbredden og i Østjerusalem.Det skete dagen efter, at 26 palæstinensiske fanger var blevet løsladt - som del af en aftale under fredsforhandlingerne mellem palæstinensere og israelere."
<https://www.avisen.dk/palaestinensere-ingen-fredssnak-med-nye-bosaettelser_242171.aspx>